Η οδηγία 2014/29/ΕΕ καθορίζει ενιαίους κανόνες για τη διάθεση στην αγορά και τη θέση σε λειτουργία απλών δοχείων πίεσης. Η οδηγία αναδιατύπωσε και κατάργησε την οδηγία 2009/105/ΕΚ με ισχύ από τις . Η οδηγία 2014/29/ΕΕ εφαρμόζεται σε δοχεία που έχουν κατασκευαστεί εν σειρά, όπως οποιοδήποτε συγκολλημένο δοχείο που υποβάλλεται σε σχετική εσωτερική πίεση πάνω από 0,5 bar και τα οποία περιέχουν αέρα ή άζωτο, και δεν προορίζονται να εκτεθούν σε φλόγα, καθώς και στα μέρη και τις διατάξεις που συντελούν στην αντοχή του δοχείου στην πίεση που είναι κατασκευασμένα από ορισμένες ποιότητες χάλυβα ή αλουμινίου. Δεν εφαρμόζεται σε (i) δοχεία που είναι ειδικά σχεδιασμένα για να χρησιμοποιηθούν σε πυρηνικές εγκαταστάσεις· (ii) δοχεία εγκατεστημένα σε πλοία και αεροσκάφη· και (iii) πυροσβεστήρες. Η οδηγία ορίζει τις ευθύνες των κατασκευαστών, των εισαγωγέων και των διανομέων απλών δοχείων πίεσης: τα περισσότερα από τα απλά δοχεία πίεσης που εμπίπτουν στο πεδίο εφαρμογής της οδηγίας πρέπει να φέρουν τη σήμανση συμμόρφωσης CE, ώστε να δείχνουν ότι πληρούν όλες τις ουσιώδεις απαιτήσεις ασφαλείας της νομοθεσίας της Ευρωπαϊκής Ένωσης (ΕΕ). o κατασκευαστής πρέπει να διενεργεί αξιολόγηση της συμμόρφωσης1 και να καταρτίζει λεπτομερή τεχνικό φάκελο για τα δοχεία του· οι εισαγωγείς οφείλουν να ελέγχουν εάν οι κατασκευαστές έχουν διενεργήσει τις αξιολογήσεις της συμμόρφωσης ορθά και να ενημερώνουν την αρμόδια για την παρακολούθηση της ασφαλείας αρχή, εάν θεωρούν ότι το δοχείο δεν πληροί τις ουσιώδεις απαιτήσεις ασφαλείας· όλα τα απαραίτητα έγγραφα πρέπει να καταχωρίζονται και να διατηρούνται για 10 έτη· οι οδηγίες και οι πληροφορίες ασφάλειας πρέπει να συντάσσονται σε γλώσσα εύκολα κατανοητή από τους τελικούς χρήστες· οι κατασκευαστές και οι εισαγωγείς πρέπει να αναφέρουν το όνομα, την καταχωρισμένη εμπορική επωνυμία ή το καταχωρισμένο εμπορικό σήμα και τη διεύθυνσή τους όπου μπορεί κάποιος να επικοινωνήσει μαζί τους σχετικά με τα δοχεία τους· η οδηγία διευκρινίζει τι πρέπει να πράξουν οι εθνικές αρχές εποπτείας της αγοράς ώστε να εντοπίζουν τα μη συμμορφούμενα προϊόντα και να αποτρέπουν τη διάθεση στην αγορά ή τη θέση σε λειτουργία των εν λόγω προϊόντων στην αγορά της ΕΕ. Η τροποποιητική οδηγία (ΕΕ) 2024/2749 αποσκοπεί στην αποφυγή διαταραχών στην εσωτερική αγορά σε περίπτωση έκτακτης ανάγκης διασφαλίζοντας ότι, αφού ενεργοποιηθεί η λειτουργία έκτακτης ανάγκης στην εσωτερική αγορά, όπως ορίζεται στον κανονισμό (ΕΕ) 2024/2747 (τον κανονισμό για κατάσταση έκτακτης ανάγκης της εσωτερικής αγοράς), μέσω μιας εκτελεστικής πράξης που εκδίδεται από το Συμβούλιο της Ευρωπαϊκής Ένωσης, τα εμπορεύματα και οι υπηρεσίες που έχουν χαρακτηριστεί συναφή με την κρίση εμπορεύματα και υπηρεσίες2 μπορούν να διατίθενται στην αγορά όσο πιο γρήγορα γίνεται. Η οδηγία (ΕΕ) 2024/2749 τροποποιεί την οδηγία 2014/29/ΕΕ καθορίζοντας πώς αυτές οι διαδικασίες έκτακτης ανάγκης θα εφαρμόζονται. Μεταξύ άλλων πραγμάτων, οι νέοι κανόνες: υποχρεώνουν τους οργανισμούς αξιολόγησης της συμμόρφωσης να αποδίδουν προτεραιότητα στις αιτήσεις αξιολόγησης της συμμόρφωσης των συναφών με την κρίση προϊόντων έναντι αυτών που δεν είναι· επιτρέπουν στα κράτη μέλη της ΕΕ, κατ’ εξαίρεση και κατόπιν δεόντως αιτιολογημένου αιτήματος, να επιτρέπουν προσωρινά τη διάθεση στην αγορά απλών δοχείων πίεσης χωρίς τη διεξαγωγή των κανονικών διαδικασιών αξιολόγησης της συμμόρφωσης, όπου η συμμετοχή ενός κοινοποιημένου οργανισμού είναι υποχρεωτική και οι οποίες μπορούν να διασφαλίσουν ότι πληρούνται όλες οι ουσιώδεις απαιτήσεις· επιτρέπουν στις αρμόδιες εθνικές αρχές να τεκμαίρουν ότι απλά δοχεία πίεσης που κατασκευάζονται σύμφωνα με τα πρότυπα της ΕΕ, σχετικά ισχύοντα εθνικά πρότυπα ή σχετικά ισχύοντα διεθνή πρότυπα που έχουν αναπτυχθεί από κάποιον διεθνή οργανισμό τυποποίησης, και έχουν προσδιοριστεί από την Ευρωπαϊκή Επιτροπή ως κατάλληλα για την επίτευξη συμμόρφωσης και που εξασφαλίζουν ισοδύναμο επίπεδο προστασίας με εκείνο που παρέχουν τα εναρμονισμένα πρότυπα, συμμορφώνονται με τις οικείες ισχύουσες ουσιώδεις απαιτήσεις· δίνουν στην Επιτροπή τη δυνατότητα να θεσπίζει, μέσω εκτελεστικών πράξεων, κοινές προδιαγραφές στις οποίες θα μπορούν να βασίζονται οι κατασκευαστές προκειμένου να επωφεληθούν από το τεκμήριο συμμόρφωσης με τις ισχύουσες ουσιώδεις απαιτήσεις (οι εκτελεστικές πράξεις με τις οποίες θεσπίζονται οι εν λόγω κοινές προδιαγραφές παραμένουν σε ισχύ καθ’ όλη τη διάρκεια της λειτουργίας έκτακτης ανάγκης στην εσωτερική αγορά).